ulici behávať divoký pes‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Podľa starej legendy zvykol niekedy po Kozej ulici behávať divoký pes. Žral všetko, čo mu prišlo do cesty. Možno to bola divoká voda, ktorá sa valila našou ulicou po prívalových dažďoch, možno pod Kozou ulicou tečie rieka. V lete zistíme viac. Kozia ulica bude rozkopaná. Durchom-durch, skrz-naskrz. Ale kníhkupectvo budeme mať otvorené. Viac zatiaľ nevieme, keď sa dozvieme, napíšeme vám. No určite tu stále budeme.
## U nás v kníhkupectve
Keď začnú na Kozej ulici pracovať stroje, my budeme pripravení. Zatvoríme dvere pred hlukom – pre vás zostanú samozrejme otvorené – zapneme klimatizáciu a okrem kníh vám ponúkneme aj kávu, letné nápoje a nanuky. Vyberiete si knihy, dáte si kávu a nájdete si tiché miesto na čítanie.
Aj tento týždeň máme na pulte nové knihy, z ktorých nás mnohé zaujali. Dve z nich nám pripomínajú milých ľudí, za ktorými je nám smutno a ktorých texty sme čítali radi. Teraz vyšli knižne. Plechové nebo od Evy Borušovičovej a Československo (Od Masaryka po Čaputovú) od Tomáša Gálisa. Potešil nás výber textov kritického feministického webmagazínu Přišel čas na Druhou: směnu a slovenské vydanie knihy Živé tvory. Dobrá divočina je podivuhodný a vtipný literárny koncept Nemastná žena a teší nás aj veľký záujem o krásnu knihu Andreja Dúbravského Alica a Hmyz.
Každý týždeň nám pribúdajú nejaké nové knihy v angličtine. Nestíhame rezať dosky na nové police. Presúvame ich a hľadáme miesta, kam by sa vošli. Môžete nám s tým pomôcť, nejaké si vybrať, kúpiť a odniesť domov, aby ich miesto mohli zaujať ďalšie.
Ešte stále v nás doznievajú debaty, stretnutia a atmosféra festivalu BRaK. Doznievajú aktuálne aj rozhovory s autormi a autorkami, ktorí boli jeho hosťami a hostkami, v médiách. „Povedať kolotočári je podobné, ako keď sa hercom nadáva do komediantov,“ hovorí Jana Wernerová, autorka knihy Kolotočárka v rozhovore s Petrom Gettingom. Približuje komunitu ľudí od kolotočov, ale aj vlastné detstvo. Hovorí, prečo je Kolotočárka veľmi osobné dielo, prečo sa hnevala na svojich predkov a čo vďaka tomu pochopila. Islandská autorka Mária Elísabet Bragadóttir bola zase hostkou relácie Pena dní_FM, ktorej záznam si môžete vypočuť už túto stredu o 20:00 na FMku, alebo neskôr z archívu. Po vydaní debutovej zbierky Izba v inom svete ju označili za vychádzajúcu hviezdu islandskej poviedky.
Tento týždeň nás čakajú tri podujatia. V stredu 10. 6. 2026 o 18.00 uvedieme do sveta knihu Dušana Kováča Hlasy zo záhrobia. Podujatím bude sprevádzať Daniela Kapitáňová a hudobným hosťom bude Eugen Prochác – violončelo. FB event tu: https://fb.me/e/8Xtqxxxq5 Vo štvrtok 11. 6. 2026 o 10.00 vás radi uvidíme na detskom podujatí Deti v knižnej spleti s knihou Moje!. Berta sa teší, že ju príde pozrieť Tobík. Budú sa hrať s legom, s plyšákmi aj na schovávačku. Lenže čo ak sa Tobík bude hrať s Bertinou najmilovanejšou veveričkou? Tak to teda nie! A nie a nie! Príďte sa cez smiech pozrieť na ťažkú vývinovú výzvu, objaviť čaro zdieľania a schopnosť podeliť sa. Od 2 rokov, vstupné 5 €/dieťa. FB event tu: https://fb.me/e/7BcGINOPe A vo štvrtok večer 11. 6. 2026 o 18.00 bude debata so Samom Marcom o jeho knihe Sociálne siete musia byť zničené. FB event: https://fb.me/e/40taniYL7
Na záver ešte výber z textov z www.medziknihami.sk : Príbeh dokonalého skrachovanca. Cesta a rozhovor s Kukučínom sa knihou nekončí. Po 130 rokoch bol objavený zošit Ladislava Klímu. Príbeh otca modernej plastickej chirurgie. Čítanka Václava Havla je čím ďalej aktuálnejšia. Hoří ti táta.
Cyklokultúra je kniha, z ktorej sa dozviete o kultúrnych centrách a okrem toho ich podporíte. Stojí 20 € a z tejto sumy pôjde 15 € na podporu kultúrnych centier. Je to náš príspevok k podpore prežitia kultúrnej diverzity. Knihu nájdete vo všetkých Artforach alebo tu.
Tešíme sa na vás u nás v kníhkupectve.
❤️ Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.